《奉题执礼和台平章丹山隐玉峰石时寓江阴》
元代·王逢

昭代优勋旧，平章谢斗班。堂开新绿野，玉隐小丹山。

曣皖文璀新，孚尹气往还。昆丘玄圃畔，台峤赤城间。

不假工雕琢，元承帝宠颁。静容宾从仰，明烛鬼神奸。

秩礼均恒岱，谦光俯粤蛮。俨持周勃节，秀拥楚巫鬟。

树新珊瑚朵，苔封翡翠斑。座裀联绮縠，车毂映朱殷。

或跂双么凤，时窥一白鹇。炉香岚勃勃，檐雨瀑潺潺。

地缩三鳌岛，天长九虎关。文饶淫玩好，灵运癖跻攀。

日月由来绕，风云不暂閒。殷曾求傅说，汉亦聘商颜。

金匮盟藏券，青春诏赐环。皇基同永固，国步罢多艰。

馆阁题千首，琮璜价百镮。愿移铭盛烈，褒史著人寰。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。